****

**Rear Admiral J. V. Bainimarama, CF(Mil),OSt.J, MSD, jssc, psc**

**Prime Minister and Minister for Finance, Strategic Planning, National Development and Statistics, Public Service, Peoples Charter for Change and Progress, Information, iTaukei Affairs, Sugar Industry and Lands and Mineral Resources**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**VOSA E NA BOSE NI YASANA O LOMAIVITI**

**LEVUKA - OVALAU**

 Vale ni Bose Moniti 28 Jiulai 2014

Nasova, LEVUKA 0930 Hours

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Ni sa tiko saka na Turaga kei na Marama Bale,

Ni tiko na Mata mai na Veitikina,

Kei Kemuni na Lewe ni Mata Bose ni Yasana ko Lomaiviti.

Ni sa bula Vinaka.

E ka dokai saka vei au e na mataka nikua me’u mai tiko e na kena dola na Bose ni Yasana Vakaturaga ko Lomaiviti.

Na yabaki saka oqo e yabaki bibi tiko vei keda na lewe i Viti me vaka ni da sa vakavakarau tiko yani ena noda veidigidigi levu ena vula o Seviteba.

Oqo ena kena muri tikoga nai tuvatuva vaka matanitu ena nodrai vakaro na Turaga Tui Vuda sa bale ena nodra gauna ni veiliutaki vaka Peresitedi ni noda vanua.

Au gadreva ena mataka nikua meu vakadeitaki keda tale enai tuvatuva ni Matanitu ka sa davo koto mai ena yavu ni veisau kei na toso ki liu ka sa mai vekadewataki sara me mai tiki ni lawa tudei ni noda yavu ni vakavulewa ni 2013.

Nai tuvatuva kece sara ni veivakatorocaketaki me na sotavi kina na gagadre ni noda lewe ni vanua, vakabibi e na noda veiyanuyanu e ologi tiko ena yavu ni vakavulewa ni 2013 ka vakabibitaki tiko kina na, noda laurai yani vakatautauvata na lewei Viti taucoko, ka me kua ni vakatatao na noda tu veiyawaki vaka yanuyanu se na noda *geographical disposition*.

E na veitalanoa oqo e mai tikici tiko kina e rauta ni 11.5 na milioni na dola me baleta na wasewase ena Tokalau e na yabaki oqo, 2014.

E na uma i lavo oqo e mai qaravi kina eso na cakacaka lelevu me vaka na kena vakavinakataki na gaunisala ni veilakoyaki, na koronivuli, na valenibula se valeniwai, na wavu se i tatakoso e so, me rawa ni vakarawarawataki kina na veiqaravi,veitaratara kei na veivoli e na nodatou yasana vakaturaga.

Me tekivu mai na yabaki 2011,e vuqa na veivakatoroicaketaki lelevu esa mai qaravi rawa. E so tale e na qai vakacavari tiko e na yabaki oqo, ka vaka kina na kena sa tuvai tu me na qaravi yani e na yabaki mai oqo, 2015.

E dua na kauwai levu ni noqu Matanitu na noda gaunisala ni veilakoyaki e dela ni vanua mamaca ka mai vakavuna na kena sagai me vakavinakataki me baleti ira na veiqaravi kei kemuni na gadreva na veiqaravi ni Matanitu.

E so na i tatakoso se wavu e ra sa mai dabe oti ka kena i sau tiko vakailavo e **$508,127.**

Oqo me vakataki Lamiti, Qarani kei Navukailagi mai Gau.

E na gauna oqo, e ratou sa tara tiko na Mataisau ni Mataivalu (RFMF Engineers) na i tatakoso mai Malawai ka namaki me na vakacavari yani e na vula ko Okosita, ka kenai sau vakailavo e **155** vakacaca na udolu na dola.

E dua tale na i tatakoso e sa qaravi tiko oqo na kena cakacaka e Lovoni, Ovalau, me vakarawarawataka na veitosoyaki vei kemuni na lewenivanua mo ni yaco kina ki valenibula, koronivuli, kei na vanua ni veiqaravi tale eso, ka vaka kina na kena kau mai na nomuni i voli kina makete .

E a qaravi talega na cakacaka ni kena vakavinakataki na gaunisala e Ovalau mai vei ratou na kena tabana (FRA) ka kena i sau vakailavo e **$148,000.**

Sega walega ni o koya oya, sa namaki tale tikoga me na qaravi ka vakacavari sara na gaunisala mai Gau kei Koro e na yabaki tikoga oqo ka kena i sau tiko e **$375,000.**

Mai na **57.3 km** na gaunisala mai Koro, e 12 na kilomita e namaki me na vakavinakataki ka namaki me na vakacavari na cakacaka oqo e na loma tikoga ni yabaki oqo.

Sa tekivu oti tiko oqo na sasamaki ka namaki me oti e na vula ko Okosita. Na vo ni cakacaka me na qai vakuri tiko yani vakamalua.

Mai Gau, esa qaravi oti kina na cakacaka ni kena samaki na gaunisala ka sa qaravi oti kina e 22 na kilomita. Sa na qai waraki tiko na kena qaravi na cakacaka lelevu ni gaunisala ka me rau na qai qaravi vata ga kei Koro.

Sa qaravi tale tikoga na gaunisala e Ovalau e na vei ya 6 ki na 8 na macawa. E vakatalega kina na wavu ni takoso kei na ba ni ua (seawall).

Sa vakacagau tiko na cakacaka ni ta wavu ni vakabi waqa mai Qarani ka namaki me na mai vakacavari ena vula ko Seviteba. Na kena isau vakailavo e $11.1 milioni.

Ena veivakararamataki ena livaliva, era sa vakalivalivataki mai Nauouo ki Rukuruku ka yaco sara yani ki Cawatara e Ovalau.

Eratou qarava na FEA na cakacaka oqo ka kenai sau vakailavo e 740 na udolu na dola.

E na tabana ni bula ,e a tara rawa kina e dua na vale ni nasi mai Batiki ka kena isau vakailavo e $190,000.

Na kenai naki bibi me rawa ni vakarawarawataka na veiqaravi ni nasi kei na bula raraba e na loma ni yanuyanu.

E sa mai tekivu tara talega ena vula oqo e dua nai tikotiko ni veiqaravi ni DO mai Gau ka namaki tiko me na sivia vakalailai na veimama na milioni na kenai sau ($586,827).

***Income Generating Projects (Cakacaka ni Vakavurei lavo)***

Sa tomana tale tikoga na Matanitu na veivuke ni vakavure i lavo vei keda na tu ena veiyanuyanu.

Au kila ni ratou tomana tiko na tabana ni qoliqoli na veivuke ena tei lumi , qoli kei na sasalu. Sa mai sainitaki rawa e dua na veidinadinati vei iratou na Tabana ni Navunavuci (National Planning) kei na tabana ni qoliqoli e na vuku ni nodratou na dau dikeva mai nai vurevure ni lavo cava e tiko e wai ka me na qai vakailavotaka ga mai na Tabana ni Navunavuci ni noda vanua na sasaga oqo ka ni sa vakavure i lavo tiko vei keda ena veiynuyanu.

Sa tiko talega na vakanananu me ratou na tomana yani na tabana ni teitei nai tuvatuva oqo.

***Public Sector Investment Program (PSIP)***

Au na tara mada yani vakalekaleka nai tuvatuva lelevu ni yabaki mai qo, 2015 ka sa navunavuci tu kina na turaga talai ka sa kerea talega yani na kenai vakailavotaki me vaka na:

* Tara ni vale ni District Officer Koro-$704,000
* Vakaoti na vale ni wawa waqa mai Koro-$100,000
* Vakaoti na wavu e Levuka (suspension bridge)
* Riverwall mai Toki kei Tokou –($200,00 each)

E na tabana ni gaunisala:

* Bureta Health Centre frontage tarsealing
* Vakavinakataki na gaunisala mai Waitovu- 600m
* Na kena tarseal taki na mata ni vei koro ena 2016 kei 2017

Au via vakadeitaki keda talega ena mataka edai ni sega ni cava ga e keri na veivuke ni Matanitu ena yabaki ka tu mai. Au na sega ni dau cegu na noqu talevi kemuni tiko mai meu kila na nomuni gagadre kei na dredre ni dau curuma tu na noda lewe ni vanua ena veiyanuyanu.

Ni vakadeitaki kemuni tiko ni na sega ni cegu na noqu Matanitu ena veiqaravi vei kemuni, ka ko ni sega ni vakuwai e na veivakatorocaketaki .

Ni sa raica, sa yaco mai e rua na waqa vovou ni Matanitu ka rau sa veiqaravi tiko qo e noda veiyanuyanu me rawa ni vakarawarawataka na usa i yaya kei na nomuni veitosoyaki na leweni vanua. E namaki tiko na kenai katolu me na yaco mai ena mua ni yabaki oqo.

Sa tu talega nai tuvatuva mena qai sagai tale mai e so tale na waqa ni Matanitu ena veiyabaki sa tu e matada.

Keitou vakabibitaka talega na tarai cake ni bula ni lewenivanua me tamata bulabula, mamakutu ,ka rawa ni tu saqata na veidredre cava ga e tubu mai. Ni sa rawa oqo sa na qai rawa ni vakalailaitaki na bula dravudravua kei na vakasavulagi.

Ni bera niu tinia na noqu vosa ena mataka nikua, au na gadreva meu vakadreti keda tale ena vuku ni noda Veidigidigi Levu e na vula o Seviteba.

Sa levu tiko na vosa kei na vunau o ni na rogoca. E na loma ni vica na macawa mai oqo e na tubu tale na kena rorogo kei na kena voqa. Ni qai vakatulewa matau e na veika o ni na rogoca.

Ni digidigi e na galala ni veitalanoa ni dina kei na veikauwaitaki ka mo ni kua ni vakatara mo ni kuitaki tu e na viko ni veilasutaki kei na vei vakayalovinakataki ka dau laveti ka basika ga mai ni vaqara tikite e dua ki na loma ni Palimedi.

E dua na turaga e tukuna tiko mai ni da sa tu veilecayaki nai Taukei baleta ni sa vagalalataki na Bose Levu Vakaturaga, Au via vakadreti keda ena mataka nikua, ni na veilecayaki ga na vanua, ke ra sa veilecayaki rawa tiko na liutaka. Ni kua ni vakatara me yaco vei kedatou e Lomaiviti na vakasama malumalumu ka sorosoro vaka oqo.

Ni nanumi ira tiko na noda kawa e na veisiga ni mataka. Ni kua ni vakatara meda susuga cake e dua na kawa tamata malumalumu ka dadatuvu baleta ni sa vakarawarawataki tu vei keda na veika taucoko.

Meda vakavulici ira na luveda kei na makubuda mera cakacakataka na veika mera bula sautu kina ena loma ni nodra veiciqomi vei ira kece sara na mata kawa tamata eda sa bula vata tu ena noda vanua.

Na noda qele vakaitaukei esa maroroi vinaka tu, na noda dui vakabauta vakalotu, eda dui galala meda lotu ka vakabauta kina ka sega ni dua ena tarova se kauta tani mai vei keda yadudua me vaka ni rau sa vakalawataki tu ena yavu ni vakavulewa ni 2013.

Ni qai qarauni ira na mai vosa tiko ena vuku ni qele ka ra sega ni bau laveta na ligadra se bau tarova na kena sa lai biu vaka "freehold"na "qele vakai taukei" ena gauna e a tu kina vei ira na kaukauwa mera tarova. Oqo na veilasutaki ni vaqara i dabedabe ki na loma ni Palimedi.

E so era mai cavuta tiko ni sa malumalumu na noda bula vakailavo, ia era sega ni na tukuna vei kemuni na vuna era sega ni vakayacora rawa kina na veitalanoa ni nodra sega ni saumi curucuru ni vuli ka sega ni saumi vodovodo ki koronivuli na noda gone, ena nodra gauna ni veiliutaki. Ka ga o ni na rogoca, sa i koya ni ra na vakamurimuriya nai tuvatuva ni noqu Matanitu ke sa rawa nai dabedabe e Palimedi.

Ni qai digidigi vaka yalomatua mera kune kalougata ka sautu kina na noda kawa ena veisiga ni mataka. Ni veivakasalataki vei ira na noda lewe ni yasana mera kua ni lasutaki ka vakacalai tu mai vei ira na sasaga tiko me rawa e dua na tikite ki na loma ni palimedi, ka ni na lai guilecavi tu ni sa cava na veidigidigi.

Ni mani tiko kina na lewe ni Bose ni Yasana e Lomaiviti, e na vica na vosa au mai cau tiko kina e na mataka nikua, sa ka dokai saka vei au, me’u sa mai dolava kina na nodatou Bose ni yabaki oqo.

Vinaka Vakalevu.

\_\_\_\_\_\_\_\_\_\_\_\_\_\_\_\_\_